**Česta pitanja i odgovori**

**za Otvoreni javni poziv za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu**

*Molimo da prije slanja upita provjerite da li je na Vaše pitanje već ponuđen odgovor u priloženoj tablici koja će se po potrebi osvježavati dodatnim upitima i odgovorima.*

*Napominjemo da odgovori dopunjuju i pojašnjavaju dokumentaciju Otvorenog javnog poziva, međutim nadležno tijelo ne može dati prethodno mišljenje u svezi s prihvatljivošću Podnositelja prijave, pojedinog troška ili aktivnosti, te ne može zamijeniti niti prejudicirati ishod postupka dodjele potpore.*

|  |  |  |
| --- | --- | --- |
|  | **Pitanje** | **Odgovor** |
| **1.** | Molim vas za informaciju da li se vlasnik obrta koji plaća sebi doprinose u svome obrtu, odnosno samozaposlen je, računa kao 1 zaposlenik? | U smislu odredbi Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu vlasnik obrta se prihvaća kao zaposlena osoba. |
| **2.** | 1. U tablici bodovanja boduje se izvozna aktivnost. Kod predloženih aktivnosti navedeno je da je za svaki pod-kriterij moguće dodijeliti nula bodova ukoliko nisu ispunjeni. Hoće li se dodijeliti i nula bodova ukoliko poslovni subjekt ne izvozi ili ukoliko ne izvozi automatski nije prihvatljiv na natječaj?2. U predložene aktivnosti pripada i doprinos održivoj razvoju što uključuje ulaganje u ekološku proizvodnju i/ili obnovljive izvore energije. Znači li ti do poslovni subjekt može nabaviti solarne ploče i/ili dizalice toplice za poslovni prostor? | 1. Izvozna djelatnost Podnositelja prijave nije uvjet za podnošenje prijave, već je to jedan od elemenata koji se boduju. Kako stoji u napomeni moguće je po navedenom pod-kriteriju ostvariti nula bodova, odnosno, Podnositelj prijave koji nema prihode od izvoza ili su prihodi od izvoza manji od 10% poslovnih prihoda, ostvariti će nula bodova po navedenom pod-kriteriju. 2. Obzirom je jedna od namjena za koju se mogu odobriti bespovratna sredstva „prilagodba, uređenje i poboljšanje poslovnog i proizvodnog prostora“, trošak nabave solarne ploče i/ili dizalice toplice za poslovni prostor je prihvatljiv.  |
| **3.** | Je li moguće financirati Račun koji je plaćen u 2 rate: jedna rada 80.000 kn, a druga rata 100.000 kn još nije plaćena. Radi se o stroju koji je potreban za poslovanje. Naime, ovaj dio od 80.000 kn prijavljen je na drugu mjeru i ostvario je potporu. Drugi dio računa još nije plaćen te bi taj iznos prijavili na ovaj natječaj. | Sukladno točki 7. Uvjeti za podnošenje prijave Programa, Podnositelji prijave su prihvatljivi ukoliko za istu namjenu i za iste aktivnosti nisu dobili bespovratna sredstva male vrijednosti iz drugih programa u okviru nacionalnog proračuna i drugih javnih izvora, javnih fondova Europske unije i izvan Europske unije. Slijedom navedenog uvjeta, financiranje računa koji je već djelomično financiran potporom po drugoj mjeri nije prihvatljivo. |
| **4.** | Da li prilikom kupovine stroj iz bespovratnih sredstava stroj mora biti nov ili može rabljeni ? | Sukladno točki 8. Prihvatljivi i neprihvatljivi troškovi Programa, nabava rabljene opreme i strojeva je neprihvatljiv trošak. |
| **5.** | Koliko dugo mora poslovati obrt ako mu se odobri projekt i dobije sredstva na objavljenom natječaju? | Temeljem Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu sredstva se dodjeljuju s ciljem rasta i razvoja poduzetništva, tehnološkog unapređenja i jačanja konkurentnosti te uravnoteženog regionalnog razvoja na područjima jedinica lokalne samouprave koje ulaze u prve četiri skupine prema vrijednosti indeksa razvijenosti i s udjelom više od 5% u stanovništvu pripadnika nacionalnih manjina. Obzirom na navedeno, Korisnici bespovratnih sredstava nastavkom i daljnjim razvojem poslovanja doprinose navedenim ciljevima.U slučaju ostvarivanja prava na bespovratnu potporu, Stavak 2. Članak 10. Ugovora o dodjeli bespovratne potpore koji glasi: „Ako je Korisnik kupio opremu iz odobrenih sredstava, istu je dužan zadržati najmanje tri godine te je mora voditi kao imovinu koja se amortizira.“; obvezuje Korisnika na nastavak poslovanja najmanje 3 godine. |
| **6.** | Da li se pod jednim zaposlenim smatra i vlasnik obrta? U slučaju kada je vlasnik ujedno i jedini zaposlenik?U slučaju kada vlasnik nije pripadnik manjine, koliki je postotak zaposlenih pripadnika nacionalne manjine potreban da bi poduzeće zadovoljilo kriterije dobivanje potpore. | U smislu odredbi Programa vlasnik obrta se prihvaća kao zaposlena osoba. U slučaju kada vlasnik nije pripadnik manjine, prihvatljivi Korisnici su poduzetnici koji zapošljavaju osobe koje su pripadnici nacionalne manjine. Nije definiran uvjet o minimalnom postotku zaposlenih osoba koje su pripadnici nacionalne manjine kao uvjet prihvatljivosti te je dovoljan jedan zaposlenik pripadnik nacionalne manjine. Međutim ukoliko je udio zaposlenika osoba koje su pripadnici nacionalnim manjinama 50% i više od ukupnog broja zaposlenih, Podnositelj prijave ostvaruje dodatnih 10% bodova (na ukupni br. bodova) u pod-kriteriju doprinos pozitivnim mjerama u korist pripadnika nacionalnih manjina. |
| **7.** | Poslovni subjekt registriran je za proizvodnju nakon posljedica potresa u Petrinji posluje u kontejneru koje je u vlasništvu subjekta. Poslovni subjekt u okviru predmetnog poziva ima namjeru nabaviti opremu za poslovanje te će se preseliti u čvrsti objekt na gradskoj tržnici Petrinja gdje je trenutno obnova tržnice. Subjekt je i prije potresa poslovao na tržnici. Da li se predmetna oprema može nabaviti za poslovanje subjekta te kasnije preseliti u novi čvrsti objekt koji će biti u dugoročnom najmu?U okviru prihvatljivih troškova poboljšanje i prilagodba poslovnog prostora za obavljanje poslovne djelatnosti koje su aktivnosti prihvatljive? | Točkom 8. Programa definirani su prihvatljivi i neprihvatljivi troškovi. Prihvatljivi troškovi između ostalog uključuju i nabavu strojeva i radnih strojeva, postrojenja i opreme, mjernih i kontrolnih uređaja i instrumenata te računalnih programa namijenjenih isključivo za obavljanje poslovne djelatnosti. Nabava opreme za poslovanje je prihvatljiv trošak.Vezano za trošak poboljšanja i prilagodbe poslovnog prostora za obavljanje poslovne djelatnosti, napominjemo da Podnositelj prijave mora biti vlasnik ili suvlasnik s najmanje 50%-tnim udjelom ili u dugoročnom najmu prostora (5 godina ili više), te da je Korisnik dužan u roku 6 mjeseci provesti aktivnosti. Navedeni trošak odnosi se na radove u svrhu poboljšanja i prilagodbe poslovnog prostora, a ne uključuje troškove izgradnje, dogradnje ili kupovine poslovnog prostora ili zemljišta kao ni vanjske građevinske radove. |
| **8.** | Vezano za Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu zanima jel na Javnom pozivu prihvatljiva prijava sljedeće opreme: kupovina klima uređaja, soliraj, škara, sušila za kosu ? Osnovna djelatnost obrta je 96.02.01 - FRIZERSKI SALONI. | Točkom 8. Programa definirani su prihvatljivi i neprihvatljivi troškovi. Prihvatljivi troškovi između ostalog uključuju i nabavu strojeva i radnih strojeva, postrojenja i opreme, mjernih i kontrolnih uređaja i instrumenata te računalnih programa namijenjenih isključivo za obavljanje poslovne djelatnosti. |
| **9.** | Vezano uz Program „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ imamo pitanje.Naime, tvrtka ima sjedište u općini u kojoj živi većinski stanovništvo pripadnici manjina. Možemo li mi koji nismo pripadnici manjine u tom slučaju aplicirati na natječaj? | Temeljem Programa sredstva se dodjeljuju gospodarskim subjektima registriranim na područjima jedinica lokalne samouprave koje ulaze u prve četiri skupine prema vrijednosti indeksa razvijenosti i s udjelom više od 5% u stanovništvu pripadnika nacionalnih manjina prema Popisu stanovništva iz 2011. godine, a čiji popis je sastavni dio ovog Programa. Korisnici bespovratnih sredstava temeljem ovog Programa mogu biti mikro, mala i srednja poduzeća (isključivo obrti, trgovačka društva i zadruge), koji su u većinskom privatnom vlasništvu osoba koje su pripadnici nacionalne manjine (više od 50%) ili zapošljavaju osobe koje su pripadnici nacionalne manjine, osim onih kojima je pretežita djelatnost prema Odluci o Nacionalnoj klasifikaciji djelatnosti NKD 2007 (“Narodne novine”, broj 58/07 i 72/07), iz Područja A–Poljoprivreda, šumarstvo i ribarstvo. Ukoliko poduzeće nije u većinskom privatnom vlasništvu osoba koje su pripadnici nacionalne manjine (više od 50%), prihvatljivi Korisnici su poduzetnici koji zapošljavaju osobe koje su pripadnici nacionalne manjine. |
| **10.** | Smatra li se prihvatljiv trošak, nabava auto prikolice.Da li je prihvatljiv trošak traktorski viličar? Poduzetnik kojem je primarna djelatnost priprema i usluživanje pića, no registriran je i za obavljanje građevinskih radova. Da li je u tom slučaju mini bager prihvatljiv trošak?Za poduzetnika kojem je cestovni prijevoz robe glavna djelatnost, no kupnja Quad-a bila bi u svrhu daljnjeg davanja u najam. Da li je Quad prihvatljiv trošak? | Točkom 8. Programa definirani su prihvatljivi i neprihvatljivi troškovi.Prihvatljivi troškovi između ostalog obuhvaćaju nabavu strojeva i radnih strojeva, postrojenja i opreme, mjernih i kontrolnih uređaja i instrumenata te računalnih programa namijenjenih isključivo za obavljanje poslovne djelatnosti. Nadalje, sukladno odredbama Zakona o sigurnosti prometa na cestama, “radni stroj” je motorno vozilo kojem je osnovna namjena obavljanje određenih radova vlastitim uređajima i opremom (kombajn, valjak, grejder, kosilica, buldožer, motokultivator, motokultivator s priključkom, viljuškar, kopač rovova i sl.).Neprihvatljivi troškovi između ostalog obuhvaćaju nabavu/kupovinu/najam osobnih, teretnih, dostavnih i radnih vozila. Sukladno odredbama Zakona o sigurnosti prometa na cestama, “radno vozilo” je bilo koji teretni automobil ili priključno vozilo na koje su ugrađeni uređaji ili oprema za obavljanje radova na način da se na vozilu ne može prevoziti nikakav drugi teret. Navedena odredba o neprihvatljivim troškovima znači da su za financiranje ovim Programom neprihvatljive sve vrste vozila, uključujući priključna vozila. |
| **11.** | Prema Javnom pozivu, isti je namijenjen korisnicima: mikro, malim i srednjim poduzećima (isključivo obrtnici, trgovačka društva i zadruge) koji su u većinskom privatnom vlasništvu osoba koje su pripadnici nacionalne manjine (više od 50%) ili zapošljavaju osobe koje su pripadnici nacionalne manjine, osim onih kojima je pretežita djelatnost prema Odluci o Nacionalnoj klasifikaciji djelatnosti NKD 2007 (“Narodne novine”, broj 58/07 i 72/07), iz Područja A–Poljoprivreda, šumarstvo i ribarstvo.Zanima nas u vezi zaposlenika (ne vlasnika) da li je dovoljno da je barem 1 od zaposlenika pripadnik nacionalne manjine kako bi korisnik bio prihvatljiv za kandidaturu, uz uvjet da ispunjava ostale uvjete propisane Javnim pozivom, tj. da nema ograničenja u broju zaposlenih koji su pripadnici nacionalnih manjina? | Sukladno odredbama Programa, ukoliko poduzeće nije u većinskom privatnom vlasništvu osoba koje su pripadnici nacionalne manjine (više od 50%), prihvatljivi Korisnici su poduzetnici koji zapošljavaju osobe koje su pripadnici nacionalne manjine.Nije definiran uvjet o minimalnom postotku zaposlenih osoba koje su pripadnici nacionalne manjine kao uvjet prihvatljivosti te je dovoljan jedan zaposlenik pripadnik nacionalne manjine. Međutim, ukoliko je udio zaposlenika osoba koje su pripadnici nacionalnim manjinama 50% i više od ukupnog broja zaposlenih, Podnositelj prijave ostvaruje dodatnih 10% bodova (na ukupni br. bodova) u pod-kriteriju doprinos pozitivnim mjerama u korist pripadnika nacionalnih manjina. |
| **12.** | Potencijalni Prijavitelj ima sjedište u gradu koji spada u četvrtu skupinu prema vrijednosti indeksa razvijenosti, dok mu je izdvojena poslovna jedinica na području općine koja spada u prvu skupinu prema vrijednosti indeksa razvijenosti. Ulaganje kroz ovaj Poziv bi se odnosilo na ulaganje za poslovnu jedinicu u navedenoj općini.Da li se Prijavitelj može prijaviti na ovaj Poziv sa adresom izdvojene poslovne jedinice koja spada u prvu skupinu prema vrijednosti indeksa razvijenosti u kojoj bi i bila navedena oprema, ili sa sjedištem tvrtke koja spada u četvrtu skupinu prema vrijednosti indeksa razvijenosti. | Sukladno odredbama Programa Podnositelji prijave prihvatljivi su po ovom Programu ukoliko imaju sjedište na područjima jedinica lokalne samouprave koje ulaze u prve četiri skupine prema vrijednosti indeksa razvijenosti i s udjelom više od 5% u stanovništvu pripadnika nacionalnih manjina prema popisu stanovništva iz 2011. godine, a čiji popis je sastavni dio ovog Programa. Nadalje, raspoloživ proračunski iznos sredstava za dodjelu bespovratnih potpora temeljem ovog Programa raspodijeliti će se gospodarskim subjektima registriranim na područjima jedinica lokalne samouprave prema indeksu razvijenosti.Slijedom navedenog, za procjenu prihvatljivosti i raspodjelu sredstava uzima se u obzir jedinica lokalne samouprave u kojoj je gospodarski subjekt registriran, neovisno o mogućim izdvojenim poslovnim jedinicama. |
| **13.** | U Javnom pozivu stoji: „Mikro, mala i srednja poduzeća su prihvatljiv podnositelji prijave po ovom Javnom pozivu ukoliko:… su registrirana najmanje jednu godinu prije objave Otvorenog javnog poziva za ovaj Program..“ Moje pitanje je sljedeće - Da li se smatra prihvatljivim Podnositeljem poduzeće koje je do kraja 2021. godine poslovalo kao obrt, po zatvaranju obrta, otvoren je d.o.o. početkom 2022. godine pri čemu nije bilo prekida. Napominjem da su vlasnici, djelatnost i adresa obavljanja djelatnosti ostali nepromijenjeni te je zadržan kontinuitet poslovanja bez i jednog dana prekida. I obrt i d.o.o. imaju regulirane obaveze prema RH i svojim zaposlenicima. | Sukladno odredbama Programa Podnositelji prijave prihvatljivi su po ovom Programu ukoliko su registrirani najmanje 1 godinu prije objave Otvorenog javnog poziva za ovaj Program, temeljem navedenog uvjeta trgovačko društvo registrirano u 2022. godini ne može biti prihvatljiv Podnositelji prijave. |
| **14.** | 1. U Prijavnom obrascu pod broj zaposlenih se unose podaci trenutni za 2022. godinu, ili podaci za 2021. godinu? U navedene podatke ne ulaze osobe koje su na porodiljnom/bolovanju?2. Da li je potrebno dostavljati dokaze o pripadnosti nacionalnoj manjini svih zaposlenika ili samo vlasnika obrta ako je pripadnik nacionalne manjine? | U prijavni obrazac unose se trenutni podaci o zaposlenima za 2022. godinu.Ukoliko poduzeće nije u većinskom privatnom vlasništvu osoba koje su pripadnici nacionalne manjine (više od 50%), prihvatljivi Korisnici su poduzetnici koji zapošljavaju osobe koje su pripadnici nacionalne manjine. Međutim, upućujemo na točku 11.2 Programa u kojoj je definirano bodovanje te je u pod-kriteriju“ doprinos pozitivnim mjerama u korist pripadnika nacionalnih manjina“ predviđeno ostvarivanje dodatnih 10% bodova (na ukupni br. bodova) ukoliko je udio zaposlenika osoba koje su pripadnici nacionalnim manjinama 50% i više od ukupnog broja zaposlenih te ukoliko je gospodarski subjekt u većinskom privatnom vlasništvu osobe pripadnika nacionalne manjine. Dodatne bodove u navedenom pod-kriteriju moguće je ostvariti po obje osnove. |
| **15.** | Molim pojašnjenje u vezi ispunjavanja Skupne izjave NM/2022 u dijelu 2. Postotak udjela u vlasništvu ili pravu odlučivanja pojedinačnih vlasnika podnositelja prijave u drugim pravnim subjektima/ obrtima.Naime, direktor podnositelja prijave ima mali udio u vlasništvu povezanog subjekta koji je u stečaju. Podnositelj prijave nije u stečaju te redovno i uredno posluje. S obzirom na navedeno, a u vezi sa točkom 7. Uvjeti za podnošenje prijave Programa, pod točkom 5., je li ovakav Prijavitelj prihvatljiv po navedenom Programu? | Nadležno tijelo ne može dati prethodno mišljenje u svezi s prihvatljivošću Podnositelja prijave te ne može zamijeniti niti prejudicirati ishod postupka dodjele potpore.Nastavno na Vaše pitanje o podacima u Skupnoj izjavi NM/2022, potrebno je popuniti sve podatke sukladno uputama. Sukladno odredbama Programa, jedan od uvjeta za Podnositelje prijave je da nisu (kao niti njihovi pojedinačni vlasnici i povezani subjekti) poduzetnici u teškoćama, nisu u blokadi niti je nad njima otvoren stečajni postupak, postupak predstečajne nagodbe ili postupak likvidacije.Za procjenu da li je neko poduzeće povezani subjekt primijeniti će se na odgovarajući način definicija u Članku 3. stavku 3. Priloga I. Uredbe Komisije (EU) br. 651/2014 оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora:„Povezana poduzeća” su poduzeća među kojima postoji jedna od sljedećih veza:(a) jedno poduzeće ima većinu glasačkih prava vlasnika udjela ili članova u drugom poduzeću;(b) jedno poduzeće ima pravo postaviti ili smijeniti većinu članova upravnog, upravljačkog ili nadzornog tijela drugogpoduzeća;(c) jedno poduzeće ima pravo ostvarivati vladajući utjecaj na drugo poduzeće na temelju ugovora sklopljenog s timpoduzećem ili na temelju odredbe njegova statuta ili društvenog ugovora;(d) jedno poduzeće, koji je vlasnik udjela ili član drugog poduzeća, sam kontrolira, prema dogovoru s drugim vlasnicimaudjela ili članovima tog poduzeća, većinu glasačkih prava vlasnika udjela ili članova u tom poduzeću.Postoji pretpostavka da vladajući utjecaj ne postoji ako se ulagači navedeni u drugom podstavku stavka 2. ne uključujuizravno ili neizravno u upravljanje dotičnim poduzećem, ne dovodeći u pitanje svoja prava u svojstvu vlasnika udjela.Povezanima se smatraju i poduzeća koja su međusobno povezana preko jednog ili više drugih poduzeća, odnosno bilokojeg ulagača spomenutog u stavku 2., na bilo koji od načina opisanih u prvom podstavku.Povezanima se smatraju i poduzeća koja jednu od tih povezanosti ostvaruju posredstvom fizičke osobe ili skupinefizičkih osoba koje zajedno djeluju ako se bave svojom djelatnošću ili dijelom svoje djelatnosti na istom mjerodavnomtržištu ili susjednim tržištima.„Susjednim tržištem” smatra se tržište proizvoda ili usluga izravno smješteno uzlazno ili silazno u odnosu na mjerodavnotržište. |
| **16.** | Da li su prihvatljivi prijavitelji koji obavljaju samostalnu djelatnost uz ispunjavanje svih ostalih uvjeta programa, obzirom da stoji da su prihvatljivi ISKLJUČIVO obrtnici, trgovačka društva i zadruge? | Sukladno odredbama Programa, Korisnici bespovratnih sredstava temeljem ovog Programa mogu biti mikro, mala i srednja poduzeća, isključivo obrtnici, trgovačka društva i zadruge, što ne uključuje prijavitelje koji obavljaju samostalnu djelatnost. |
| **17.** | U natječaju je navedeno kako je potrebno dostaviti 3 ponude za svaku aktivnost čiji troškovi su veći od 20.000,00 kuna (ili pojasniti ukoliko to nije moguće). Je li to podrazumijeva da treba dostaviti 3 ponude za svaki pojedinačni trošak unutar aktivnosti primjerice uređenja poslovnog prostora ili 3 ponude za svaku aktivnost čije je ukupni trošak veći od 20.000,00 kn te je li se to odnosi na trošak bez uključenog PDV-a s obzirom da nije prihvatljiv? | Navedeno se odnosi na pojedinačni trošak čiji troškovi su veći od 20.000,00 kuna bez PDV-a. |
| **18.** | Da li je za obrte koji ostvaruju paušalni dohodak od samostalne djelatnosti dovoljno dostaviti samo obrazac PO-SD ako nemaju nikakve dugotrajne imovine u Popisu dugotrajne imovine, a na navedenom obrascu su izraženi ukupni primici? | Kao što je navedeno u točki 10. Obvezna dokumentacija za obrtnike koji posluju u sustavu poreza na dohodak uz ostalu navedenu dokumentaciju potrebno je priložiti popis dugotrajne imovine za 2020. i 2021. godinu samo ukoliko je primjenjivo. |
| **19.** | Planiramo prijaviti trošak radova za koje prema inicijalnoj ponudi vrijednost iznosi 260.000,00 kn stoga nas zanima da li je to prihvatljiva aktivnost i da li moramo priložiti izjavu o osiguranju ostatka sredstava za financiranje. | Najniži iznos potpore koji se može dodijeliti je 50.000,00 kuna, najviši iznos potpore koji se može dodijeliti je 100.000,00 kuna.Intenzitet potpore označava udio sredstava s kojim davatelj potpore sudjeluje u financiranju predloženog projekta i može dosegnuti do 100% ukupno prihvatljivih troškova.Obzirom da nije moguće dodijeliti potporu veću od 100.000 kuna, ukoliko je ukupni trošak provedbe aktivnosti veći od maksimalnog iznosa potpore koju je moguće dodijeliti potrebno je navesti da će Korisnik razliku troškova podmiriti iz vlastitih sredstava.Isto možete navesti u sklopu Prijavnog obrasca NM/2022 ili priložiti kao zasebnu izjavu. |
| **20.** | Mogu li kao dokaz o pripadnosti nacionalnoj manjini dostaviti Potvrdu koju prilažem sada uz ovaj upit?Naime u nadležnom uredu tvrde da ne mogu izdati Izvadak iz Popisa birača. | Kao dio obavezne dokumentacije za podnošenje prijave potrebno je priložiti dokaz o pripadnosti nacionalnoj manjini za većinskog vlasnika i/ili za zaposlenike. Dok je u tabelarnom prikazu uvjeta i dokumentacije navedeno je da se od dokumenata kao dokaz može priložiti rodni list ili izvadak iz popisa birača iz kojeg je isto vidljivo. Kao izvadak iz popisa birača prihvaća se potvrda nadležnog ureda i elektronički zapis iz registra birača u kojima je vidljivo da je osoba upisana u registar birača i pripadnost nacionalnoj manjini. |
| **21.** | Pod prihvatljivim podnositeljima prijave u javnom pozivu je navedeno da isti mora imati u cijelosti opravdane i namjenski utrošene potpore male vrijednosti, stoga me zanima da li je prihvatljiv podnositelj ukoliko ima nekoliko mjeseci do isteka pravdanja potpore drugog tijela državne uprave, s tim da je sav iznos potpore utrošen, te će ga opravdati do isteka roka za pravdanje? | U obrascu Izjava o korištenim potporama male vrijednosti uz svaku dodijeljenu potporu pri ispunjavanju navodi se da li je potpora opravdana, nije opravdana ili je u tijeku. Navedeni uvjet da su dodijeljene potpore male vrijednosti u cijelosti opravdane i namjenski iskorištene ne odnosi se na potpore koje su u tijeku. Međutim Podnositelj prijave ne može biti prihvatljiv ukoliko ima nenamjenski odnosno neopravdano iskorištene potpore. |
| **22.** | Ako uz prijavu šaljemo ponude tri različita ponuđača da li je ponuda koju navedemo u prijavi kao iznos koji tražimo i obavezujuća. Naime ponuđači najavljuju nove cijene pa se bojimo da iznos ponude i stvarni iznos isplate neće biti isti u konačnici. | Kao dio obavezne dokumentacije za podnošenje prijave potrebno je priložiti račune, izvode s bankovnog računa, ponude, predračune, troškovnike za predložene aktivnosti za koje se traže sredstva potpore, navedeno predstavlja osnovu za procjenu prihvatljivosti troškova, te u slučaju pozitivnog ishoda postupka dodjele potpore isti su osnova za određivanje iznosa potpore. Korisnik je pri provedbi aktivnosti temeljem kojih su mu odobrena bespovratna sredstva obavezan pridržavati se odredbi Ugovora o dodjeli bespovratne potpore (predložak Ugovora je sastavni dio objavljenog Programa). Nakon odobrenja potpore nije moguće povećati iznos odobrenih sredstava. |
| **23.** | Da li je prihvatljiv prijavitelj koji je imao negativno poslovanje u 2021. godini? | Sukladno točki 7. Uvjeti za podnošenje prijave Programa, nema odredbe vezano za pozitivno poslovanje Podnositelja prijave, međutim upućujemo na uvjet koji navodi da su Podnositelji prijave prihvatljivi ukoliko nisu (kao niti njihovi pojedinačni vlasnici i povezani subjekti) poduzetnici u teškoćama, nisu u blokadi niti je nad njima otvoren stečajni postupak, postupak predstečajne nagodbe ili postupak likvidacije.Poduzetnik u teškoćama je poduzetnik za kojeg vrijedi najmanje jedna od sljedećih okolnosti kako je definirano Uredbom (EU) br. 651/2014: (a) u slučaju društva s ograničenom odgovornošću (osim MSP-a koji postoji manje od tri godine), ako je više od polovice njegova vlasničkog kapitala izgubljeno zbog prenesenih gubitaka; (b) u slučaju društva u kojem najmanje nekoliko članova snosi neograničenu odgovornost za dug društva (osim MSP-a koji postoji manje od tri godine), ako je više od polovice njegova kapitala navedenog u financijskom izvještaju društva izgubljeno zbog prenesenih gubitaka. (c) ako se nad poduzetnikom provodi cjelokupni stečajni postupak ili on ispunjava kriterije u skladu s nacionalnim pravom da se nad njim provede cjelokupni stečajni postupak na zahtjev vjerovnika, (d) ako je poduzetnik primio potporu za sanaciju, a još nije nadoknadio zajam ili okončao jamstvo, ili je primio potporu za restrukturiranje, a još je podložan planu restrukturiranja. |
| **24.**  | Smatrate li sanaciju dvorišta (kolnog ulaza, ograde, ivičnjaka) opravdanim troškom kada se za potrebe proizvodnog procesa koristi vanjski prostor na otvorenom kao poslovni i proizvodni prostor?Naime, manji dio proizvodnog ciklusa je u zgradama, ali pretežiti dio poslova obavlja se upravo na otvorenom prostoru koji se po vlasničkom listu naziva se dvorište, ali nama je to poslovni i proizvodni prostor na sjedištu obrta. | Točkom 8. Programa definirani su prihvatljivi i neprihvatljivi troškovi.Neprihvatljivi troškovi između ostalog obuhvaćaju vanjske građevinske radove (iskop, asfaltiranje, betoniranje, fasada, krovište, komunalna infrastruktura i slično).Napominjemo da odgovori dopunjuju i pojašnjavaju dokumentaciju Otvorenog javnog poziva, međutim nadležno tijelo ne može dati prethodno mišljenje u svezi s prihvatljivošću Podnositelja prijave, pojedinog troška ili aktivnosti, te ne može zamijeniti niti prejudicirati ishod postupka dodjele potpore. |
| **25.** | Prijavljujemo proširenje postrojenja. Također, voljeli bismo uz postrojenje pratiti i kapacitete punjenja, pa bi kao trošak prijavili i nabavu višekratne ambalaže koja nam služi kao dugotrajna imovina. Ukoliko bi išli na proširenje postrojenja, odnosno nabavu novog postrojenja kojim bi udvostručili kapacitet proizvodnje, ne bismo mogli koristiti isti jer nemamo dovoljni kapacitet ambalaže u našoj imovini. Možemo li ovakav trošak višekratne ambalaže smatrati prihvatljivim?  | Točkom 8. Programa definirani su prihvatljivi i neprihvatljivi troškovi.Neprihvatljivi troškovi između ostalog obuhvaćaju potrošni materijal, nabavu/kupovinu sirovina/repromaterijala, promidžbeni materijal (ambalaža, vrećice i sl.).Napominjemo da odgovori dopunjuju i pojašnjavaju dokumentaciju Otvorenog javnog poziva, međutim nadležno tijelo ne može dati prethodno mišljenje u svezi s prihvatljivošću Podnositelja prijave, pojedinog troška ili aktivnosti, te ne može zamijeniti niti prejudicirati ishod postupka dodjele potpore. |
| **26.** | U svezi sa otvorenim javnim pozivom za Program "Razvoj malog i srednjeg poduzetništva i obrta na područjima naseljenim pripadnicima nacionalnih manjina" za 2022. godinu, zanima me da li se mora prevesti rodni list vlasnika ili radnika koji su stranci iako se iz priloženog vidi da se radi o pripadnicima nacionalnih manjina? Rodni list je na drugom pismu. | Sukladno odredbama Programa „Razvoj malog i srednjeg poduzetništva i obrta na područjima naseljenim pripadnicima nacionalnih manjina“ za 2022. godinu prihvatljivi Korisnici su poduzetnici koji su u većinskom privatnom vlasništvu osoba koje su pripadnici nacionalne manjine (više od 50%) i/ili zapošljavaju osobe koje su pripadnici nacionalne manjine.Ustavni zakon o pravima nacionalnih manjina („Narodne novine“, br. [155/02](https://www.zakon.hr/cms.htm?id=32465), [47/10](https://www.zakon.hr/cms.htm?id=32467), [80/10](https://www.zakon.hr/cms.htm?id=32469), [93/11](https://www.zakon.hr/cms.htm?id=32471) i 93/11) odredbom članka 5. definira da je nacionalna manjina skupina hrvatskih državljana čiji pripadnici su tradicionalno nastanjeni na teritoriju Republike Hrvatske, a njeni članovi imaju etnička, jezična, kulturna i/ili vjerska obilježja različita od drugih građana i vodi ih želja za očuvanjem tih obilježja. Temeljem navedenog proizlazi da osoba koja nije hrvatski državljanin ne smatra se pripadnikom nacionalne manjine već strancem. |